Andlega nærandi viðburðir á aðventu í Heimilisiðnaðarsafninu Síðastliðinn sunnudag þ. 15. desember voru haldnir Stofutónleikar í Heimilisiðnaðarsafninu á Blönduósi . Í þetta sinn voru það hjónin Hugrún Sif Hallgrímsdóttir og Jón Ólafur Sigurjónsson sem báru hitann og þungann af tónleikunum en þeim til aðstoðar voru hjónin Sigríður Stefánsdóttir og Halldór Ólafsson . Efnisskráin var fjölbreytt og seinni hluti hennar með jólalegu ívafi . Tónleikarnir voru sérstaklega vel sóttir og skapaðist náinn samhljómur milli flytjenda og gesta sem er einmitt einkenni góðra stofutónleika . Í upphafs og lokaorðum Elínar safnstjóra kom fram m.a. að það væri með Stofutónelikana eins og Sumarsýningarnar að þeir væru ólíkir á milli ára . Einnig að oft á tíðum hafi þjóðþekkt fólk stigið á stokk í safninu en ekki væri síður ánægjulegt að fá heimafólk sem væri í raun ríkidæmi í héraði . Þess skal getið að Uppbyggingarsjóður styrkti Stofutónleikana en án þess stuðnings væri safninu vart gerlegt að standa fyrir þeirri nýbreytni og frumkvæði í menningarlífi héraðsins og jafnframt þjóna þeim markmiðum að vera lifandi og fjölþætt menningarstofnun . Laugardaginn 7. desember fór fram viðburðurinn „ Upplestur á aðventu “ í Heimilisiðnaðarsafninu . Þetta er árlegur viðburður þar sem eru kynntar eru og lesið upp úr nýútkomnum bókum . Sr . Sigurður Ægisson kynnti og las upp úr bók sinn „ Gústi – alþýðuhetjan , fiskimaðurinn og kristniboðinn “ . Þetta er ævisaga Gústa sem gjarnan var kallaður „ guðsmaður “ . Þá kynnti Sigurður Pétursson , fyrrum dýralæknir og las upp úr bók sinni „ Innbrotið “ sem er sjálfstætt framhald af bókinni “ Út í nóttina “ sem kom út í fyrra . Sigurjón Guðmundsson einn af lestrarvinum safnsins las upp úr bókinni „ Kindasögur “ Höfundar eru Aðalsteinn Eyþórsson og Guðjón Ragnar Jónasson . Í bókinni eru rifjaðar upp sögur af íslenskum kindum og ýmsum afrekum þeirra . Þá las Kolbrún Zophoníasdóttir sem einnig er lestrarvinur safnsins upp úr bókinni „ Uppskriftir stríðsáranna “ eftir Önnu Dóru Antonsdóttur og meðhöfundur hennar er Kristrún Guðmundsdóttir . Um er að ræða mjög svo sérstaka uppskriftarbók sem byggir á handskrifuðum matreiðslubókum systranna Sigurlaugar móður Önnu Dóru og Guðbjargar Sveinsdætra frá Tjörn á Skaga en þær stunduðu báðar nám við Kvennaskólann á Blönduósi á stríðsárunum . Góður rómur var gerður að kynningu og upplestri sem var í senn áhugaverður og skemmtilegur enda um afar ólíkar bækur að ræða . Í lok beggja þessara viðburða var gestum boðið upp á heitt súkkulaði og smákökur og áttu þeir notalega samverustund í kaffirými safnsins í vetrarhúminu hér á Blöndubökkum .